《寄上苏邛州兼呈八座》
宋代·史尧弼

稽首仇池翁，归住小有天。
葛公尚远孙，岣嵝丹山传。
道骨亦有种，而今见婵嫣。
大小茅山君，霞襜两联翩。
弟兄对谭道，舌本风雷旋。
嗟哉空山子，妄意身飞翾。
忍饥啮草木，阅岁烹汞铅。
岂知至妙门，端在玄中玄。
知公夙领此，妙契遗蹄筌。
神凝物无疵，合侍虚皇前。
我亦山泽臞，会了区中缘。
灭没望仙鞚，愿言执风鞭。
相将丹丘上，一笑三千年。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。